Polisiemanne glo in lokval geleiFoto bloot ter illustrasie. (Foto: Scott Rodgerson/Unsplash) Twee polisiebeamptes is Vrydagaand in ŉ lokval naby Witbank in Mpumalanga gelei en het daartydens byna hul lewe verloor. Brig. Selvy Mohlala, polisiewoordvoerder, sê die betrokke beamptes, wat albei lede van Witbank se blitspatrollie is, het die aand die gebied in en om Witbank gepatrolleer toe hulle op ŉ motor aan die kant van die pad afgekom het. “Die beamptes het aangebied om die motoris te help om die motor weer aan die gang te kry. Kort daarna het ŉ ander motor van die aankomende kant van die verkeer naby die beamptes stilgehou,” sê hy. “Die beamptes het besluit om ondersoek in te stel, maar terwyl hulle die pad oorgesteek het, het hulle opgemerk dat die pad deels met klippe versper was.” Volgens Mohlala het die beamptes die klippe uit die pad gehaal toe hulle skielik deur mans oorrompel is. Sewe gewapende mans het na bewering uit nabygeleë bosse gespring en verskeie skote op die beamptes afgevuur. “Die beamptes het geen ander opsie gehad as om terug te vuur nie.” Tydens die skietery is een van die beamptes in die maag geskiet, maar sy kollega kon daarin slaag om hom in hul voertuig te kry en te vlug. Die beampte is na ŉ nabygeleë hospitaal geneem en het deur verskeie mediese ingrypings die aanval oorleef. Hy sterk aan in die hospitaal. Lt.genl. Semakaleng Daphney, provinsiale polisiekommissaris in Mpumalanga, het die voorval as ŉ “onnodige en barbaarse aanval” op die land se wetstoepassingsowerhede bestempel. “Misdadigers moet besef dat polisielede te alle tye sal optree om hulself en die gemeenskap te beskerm as hulle geteiken word,” sê sy. Nog niemand is in verband met die aanval in hegtenis geneem nie. Die polisie se ondersoek duur intussen voort.